News Update: IMF ปรับขึ้นคาดการณ์เศรษฐกิจโลก โต 6% ปีนี้ - FINNOMENA
News Update: IMF ปรับขึ้นคาดการณ์เศรษฐกิจโลก โต 6% ปีนี้
9 ส.ค. 2564

กองทุนการเงินระหว่างประเทศ หรือ ไอเอ็มเอฟ ปรับเพิ่มคาดการณ์เศรษฐกิจโลก ว่าจะขยายตัวได้ 6% ในปีนี้ และ 4.4% ในปีหน้า นับเป็นการฟื้นตัวอย่างรวดเร็ว จากที่ปีก่อนเศรษฐกิจโลกหดตัวราว 3.3% จากพิษโควิด-19
หัวหน้านักเศรษฐศาสตร์ของไอเอ็มเอฟ กิตา โกปินาธ เปิดเผยรายงานทิศทางเศรษฐกิจโลกในปีนี้เมื่อวันอังคาร ว่าจะได้แรงสนับสนุนจากมาตรการกระตุ้นเศรษฐกิจของสหรัฐฯ และการเร่งแจกจ่ายวัคซีนให้ผู้คนทั่วโลก ซึ่งจะช่วยให้เศรษฐกิจโลกฟื้นตัวได้แข็งแกร่งในช่วงครึ่งหลังของปีนี้ ขณะที่ กลุ่มประเทศที่มีปัญหาเรื่องความล่าช้าในการแจกจ่ายวัคซีน มีนโยบายกระตุ้นเศรษฐกิจในระดับจำกัด รวมทั้งกลุ่มประเทศที่พึ่งพาภาคการท่องเที่ยวเป็นรายได้สำคัญ อาจฟื้นตัวได้ช้ากว่าประเทศอื่นๆ
อย่างไรก็ตาม ปัจจัยเสี่ยงสำคัญ ยังคงเป็นภาวะการระบาดของโควิด-19 โดยเฉพาะไวรัสกลายพันธุ์ที่ระบาดไปทั่วโลก รวมทั้งความไม่แน่นอนในตลาดการเงินโลก พร้อมกันนี้ทางไอเอ็มเอฟ ได้เรียกร้องให้ธนาคารกลางทั่วโลก เตรียมนโยบายการเงินที่พร้อมสนับสนุนการฟื้นตัวทางเศรษฐกิจของแต่ละประเทศในจังหวะนี้ด้วย
เมื่อเดือนมกราคมที่ผ่านมา ไอเอ็มเอฟ เพิ่งปรับคาดการณ์เศรษฐกิจโลกว่าจะเติบโต 5.5% ในปีนี้ จากปัจจัยหนุนด้านวัคซีนโควิด-19 ที่ผู้คนทั่วโลกสามารถเข้าถึงได้มากขึ้นในช่วงเวลาเดียวกันนี้ ขณะที่ทิศทางเศรษฐกิจในปี 2022 ไอเอ็มเอฟคาดว่าจะขยายตัวได้ราว 4.2%
ที่มา: VOA Thai
แท็ก:
IMF
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA